Document ID: 32007R0247

UREDBA KOMISIJE (ES) št. 247/2007
z dne 8. marca 2007
o spremembi Priloge III k Uredbi Sveta (ES) št. 318/2006 za tržno leto 2007/2008
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 318/2006 z dne 20. februarja 2006 o skupni ureditvi trgov v sektorju sladkorja (1) in zlasti člena 10(1) Uredbe,
ob upoštevanju naslednjega:
(1)
Priloga III k Uredbi (ES) št. 318/2006 določa nacionalne in regionalne kvote za proizvodnjo sladkorja, izoglukoze in inulinskega sirupa. Za tržno leto 2007/2008 je treba navedene kvote prilagoditi najpozneje do konca meseca februarja 2007.
(2)
Prilagoditve izhajajo zlasti iz uporabe členov 8 in 9 Uredbe (ES) št. 318/2006, ki določata dodelitev dodatnih kvot za sladkor ter dodatnih in nadomestnih kvot za izoglukozo. Prilagoditve morajo upoštevati sporočila držav članic Komisiji iz člena 12 Uredbe Komisije (ES) št. 952/2006 z dne 29. junija 2006 o podrobnih pravilih za izvajanje Uredbe Sveta (ES) št. 318/2006, kar zadeva upravljanje notranjega trga za sladkor in sistem kvot (2). Sporočila so bila Komisiji poslana pred 31. januarjem 2007 in zadevajo zlasti dodatne in nadomestne kvote, ki so bile na datum, ko je bilo sporočilo sestavljeno, že dodeljene.
(3)
Podjetja lahko za dodatne kvote sladkorja zaprosijo do 30. septembra 2007. Nadomestne kvote za izoglukozo se dodelijo glede na pogoje, ki jih določijo države članice. Dodatne in nadomestne kvote, ki bodo dodeljene za tržno leto 2007/2008 in ki niso vključene v sporočila, poslana pred 31. januarjem 2007, bodo upoštevane ob naslednji prilagoditvi kvot, določenih v Prilogi III k Uredbi (ES) št. 318/2006, pred koncem meseca februarja 2008.
(4)
Prilagoditve kvot, ki so določene v Prilogi III k Uredbi (ES) št. 318/2006, izhajajo tudi iz uporabe člena 3 Uredbe Sveta (ES) št. 320/2006 z dne 20. februarja 2006 o ustanovitvi začasne sheme za prestrukturiranje industrije sladkorja v Skupnosti in spremembi Uredbe (ES) št. 1290/2005 o financiranju skupne kmetijske politike (3), ki za podjetja, ki opustijo svoje kvote, predvideva pomoč za prestrukturiranje. Treba je torej upoštevati navedene opustitve kvot v okviru sistema za prestrukturiranje za tržno leto 2007/2008.
(5)
Prilogo III k Uredbi (ES) št. 318/2006 je zato treba spremeniti.
(6)
Ukrepi, predvideni s to uredbo, so v skladu z mnenjem Upravljalnega odbora za sladkor -
SPREJELA NASLEDNJO UREDBO:
Člen 1
Priloga III k Uredbi (ES) št. 318/2006 se nadomesti s Prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 8. marca 2007

Labels: 7
18
17
6